Oktatási, Művelődési, Sport, Civil és Egyházi Kapcsolatok Bizottság

E l n ö k é t ő l
                                                     J A V A S L A T

                    az önkormányzat Ifjúságpolitikai Koncepciójának felülvizsgálatára
Tisztelt Képviselő-testület!

Martfű Város Önkormányzatának Képviselő-testülete a 90/2009. (X.29.) számú határozatával fogadta el a Martfű Város Önkormányzatának Ifjúságpolitikai Koncepcióját, amelyben megfogalmazásra került az Önkormányzat ifjúságpolitikában való szerepe, általános célok, feladatok, hosszú középtávú célok, feladatok, rövid távú célok, feladatok meghatározása. 
A koncepcióban megfogalmazott tények, feladatok jól tükrözik a helyi ifjúságpolitika fontosságát, valamint azt, hogy a velük való törődés, odafigyelés, a fiatalok támogatása, segítése, az önkormányzat, a helyi közigazgatás fontos feladata kell, hogy legyen.

Martfű Város Önkormányzata érdekelt abban, hogy a városnak a népességmegtartó ereje növekedjen a fiatalok körében is. Az önkormányzat saját eszközeivel és erőforrásaival támogatni kívánja a fiatalokat és a közösségeket abban, hogy képessé váljanak egyéni és közösségi szinten a társadalmi, gazdasági kihívások megválaszolására.
A települési önkormányzat kötelező feladatai között írja elő a közreműködést a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodást; a közösségi tér biztosítását; közművelődési, tudományos, művészeti tevékenységet, sport támogatását; az egészséges életmód közösségi feltételeinek elősegítését.

Martfű Város Önkormányzatának Ifjúságpolitikai Koncepciójának célja, hogy az ifjúság életminőségét, élethelyzetét, létbiztonságát, társadalmi perspektíváit figyelemmel kísérje, tudástőkéhez, az információhoz való hozzáférés, a munkavállalás, az otthonteremtés, a családalapítás esélyeit javítsa. A jogérvényesítés, a véleménynyilvánítás eszközeihez való hozzáférést biztosítsa, és ezt fejlessze. A fiatalok közéletben történő részvételének, aktív közéleti szerepvállasát segítése. A kulturált szabadidő eltöltés feltételeinek javítása, az egészséges életre nevelés.
Az ifjúságpolitikai Koncepció jogszabályi hátterét a helyi önkormányzatokról szóló 1990. évi LXV. törvény,  a gyermek jogairól szóló, New Yorkban, 1989. november 20-án kelt Egyezmény, a Gyermek és Ifjúsági Alapról, a Nemzeti Gyermek és Ifjúsági Közalapítványról valamint az ifjúsággal összefüggő egyes állami feladatok ellátásának szervezeti rendjéről szóló 1995. évi LXIV. törvény, a közoktatásról szóló 1993. évi LXXIX. törvény, a gyermekek védelméről és a gyámügyi igazgatásról szóló 1997. évi XXXI. törvény, a szociális igazgatásról és szociális ellátásról szóló 1993. évi III. törvény, a gyermek és Ifjúsági Alapprogram és a Regionális Ifjúsági Irodák működéséről szóló 2/1999. (IX. 24) ISM rendelet tartalmazza.
2013. január 1-től lép hatályba az új jogszabály, a helyi önkormányzatokról szóló 2011. évi CLXXXIX. törvény, valamint jövő év elejére fejeződik be a közigazgatási reform is. 
Ennek eredménye, hogy 2013. január 1-től az alapfokú oktatás állami feladat lesz, s az ingó- és ingatlan vagyon fenntartása, működtetése a tervek szerint ugyan az önkormányzatok feladatává válik, de az ezzel kapcsolatos szabályozás jelenleg még nem ismert.
Az ifjúsággal kapcsolatos hosszú távú célkitűzéseinket azonban az ismertetett okok miatt 2013-ban indokolt lesz az addigra kialakuló új helyzetnek megfelelően áttekinteni, esetleg aktualizálni.
Tisztelt Képviselő-testület!

Kérjük a javaslat megvitatását, az ifjúságpolitikai koncepcióban megfogalmazott feladatok fenntartását és az alábbi határozati javaslat elfogadását.
Határozati javaslat:
Martfű Város Önkormányzat Képviselő-testülete
…./2012. (VI.28.) Ö. határozata
az önkormányzat ifjúságpolitikai koncepciójának felülvizsgálatáról

Martfű város Önkormányzatának Képviselő-testülete megtárgyalta és elfogadja a határozat mellékletét képező felülvizsgált, s a jelenlegi helyzetnek megfelelően aktualizált Ifjúságpolitikai Koncepciót.

1. A Képviselő-testület fenntartja az Ifjúságpolitikai Koncepciójában megfogalmazott feladatokat, melynek időarányos végrehajtását 2013. október 30-áig a Képviselő-testület áttekinti. 

Felelős: Oktatási, Művelődési, Sport, Civil és Egyházi Kapcsolatok Bizottságának Elnöke

Határidő: 2013. október 30.

2. A rendelkezésre álló anyagi kereteken belül meg kell keresni a lehetőségét egy ifjúsági referens alkalmazásának.

Felelős: Oktatási, Művelődési, Sport, Civil és Egyházi Kapcsolatok Bizottságának Elnöke

Határidő: folyamatos
3. Az ifjúságpolitikai koncepcióban foglaltak végrehajtásáról a továbbiakban is rendszeresen tájékoztatni szükséges a Képviselő-testületet.

Felelős: Dr. Kiss Edit-polgármester

Határidő: folyamatos

Erről értesülnek:

1. Jász- Nagykun Szolnok Megyei Kormányhivatal, Szolnok,

2. Valamennyi Képviselő, Helyben,

3. Dr. Kiss Edit, polgármester, Helyben,

4. Oktatási, Művelődési, Sport, Civil és Egyházi Kapcsolatok Bizottságának Elnöke.

M a r t f ű, 2012. június 18.

                                                                                                 Tarjányiné Tasnádi Edit 

